En lokal håndværker blev ramt af en bakkende lastbil på en byggeplads.

En 64-årig mand er død efter en ulykke på en byggeplads på Buttervej i Skagen. Ulykken blev anmeldt klokken 07.24 torsdag morgen. Manden var en lokal håndværker, som blev påkørt af en bakkende lastbil og døde på stedet af sine kvæstelser. - Lastbilen skulle sætte en container af inde på byggepladsen og i forbindelse med bakningen rammer chaufføren den her 64-årige håndværker, som også arbejdede på stedet, oplyser vagtchef ved Nordjyllands Politi, Torben Larsen. Arbejdstilsynet tilkaldt Politiet har været til stede på byggepladsen torsdag formiddag, hvor de blandt andet har talt med den 36-årige chauffør. Arbejdstilsynet har ligeledes været tilkaldt, så de kan undersøge omstændighederne omkring den tragiske hændelse nærmere. - Det er for tidligt at sige noget om, om der skal rejses sigtelser. Nu skal vi først have klarlagt hændelsesforløbet. Vi har haft bilinspektører og arbejdstilsynet deroppe, der skal have lavet afhøringer af arbejdsgiver og så videre, siger Torben Larsen. De pårørende er underrettet.